Ko ɗo ngon-ɗaaNjanngiin Pulaar / Naatirde hujjinaande mbayliigu tippudi nehdi e jaŋde Muritani
Naatirde hujjinaande mbayliigu tippudi nehdi e jaŋde Muritani
NAATIRDE
E nder woote cuɓagol hooreejo leydi jawtuɗo o, Sidi wul Sheek Abdallaahi huninooma, so ɓennii, maa yuɓɓin diisnondiral ngenndiyankeewal peewtungal e Jaŋde e nehdi e heblo leydi ndi. En keɓiino hollitde, e nder Fooyre Ɓamtaare t° 47, wonde pelle men ngenndiyankooje tati toppitiiɗe pinal (Ɓamtaare Pulaar, e Sooninke, e Wolof e nder Muritani), caggal nde ndiisnondiri, ndentinii e joɗnde wootere haralleeɓe pelle ɗe, e gollinooɓe e Duɗal Ɗemɗe Ngenndiije, e teelɗuɓe toppitiiɓe golle jaŋde (sukaaɓe e mawɓe), e ɗemɗiyankaagal, e ɓamtaare ɗemɗe ɗe, ɗoo e nder Nuwaasoot, ñalnde alet 7 oktoobar 2007.
Fotde 30 neɗɗo e bismanooɓe e golle he tawtoranooma ndeen joɗnde. Caggal nde yimɓe ɓe njuurnitii ngonka ɗemɗe ɗe, e ɓamtaare majje, hawraama yo wiɗtooji ɗi ɓeyde, ɗi ngabbitoo e ɓetde, e seɗde humpito leydi ndi e ko feewti e golle ɗemɗe ngenndiije, e ko ɓamtata pine e ɗemɗe leydi ndi no haanirta nii, e dow tuugaade e ngootaagu leydi ndi, e ko nafata leydi ndi kam e ɓesnguuji leydi ndi fof. Tawtoraaɓe ɓe peccitanooma e nder goomuuji tati, hono Goomu Wiɗto e Duttorɗe, e Goomu Jaŋde Mawɓe, e Goomu Jaŋde e Heblo. Goomuuji ɗii fof ngartirii golle mum en e nder ñalɗi ɗiɗi pinal, ñande aset 10 e alet 11/11/2007 to Galle Sukaaɓe Keso to, e dow ballal Kalifu Cukaagu e Coftal Ɓalli, e Intermon-Oxfam, e Fonadh (eɗen njetta ɓe heen kaaɗtudi njettoor). Caggal ɗum, njeñtudi ñalɗi pinal ɗi renndinaa, tonngaa, heblaa e denndaangal ɗemɗe kuutorteeɗe e leydi ndi, hono Pulaar, e Soninke, e Wolof, e Arab, e Farayse, gasi hebleede ko ñalnde 19/03/2008. Ko ɗum woni ko feeñninaa (bayyinaa) ɗo hannde, e Fooyre Ɓamtaare t° 55 e faynde arde.
Faandaare majjum : ko ɗum hujjinannde wonande pine e ɗemɗe pulaar, soninke, e wolof e nder leydi ndi, feewde e ardiiɓe e taƴooɓe hattan leydi ndi, to bannge dawrugol (politigi), e fawaade e ngonka demokaraasi mo ngon-ɗen e mum hannde o, kadi e dow ko mahata maa tiiɗtinta potal e ngootaagu leydi ndi e leƴƴi ɗi.
Nuwaasoot, ñande 15 suwee 2008
Fooyre Ɓamtaare
fuv_Latn fuv_Latn fuv_Latn fuv_Latn fuv_Latn fuv_Latn grn_Latn fuv_Latn